Иван Бунин
Ясна есенна нощ със звезди вкочанени…

Превод от руски: Кирил Кадийски, 2003

chitanka.info

Ясна есенна нощ със звезди вкочанени!

Как унило и скръбно блестите, звезди!

Сводът — мрачен и глух като купол на църква,

а сред залива — тъмни и мъртви води.

Смътно Млечният път над морето белее

сякаш нощен саван, сякаш процеп над глъб —

бездна с Нощи Предвечни и етер отвъден,

дето няма ни радост, ни скръб.

И звездите студени, проблясващи мрачно

с безнадеждния трепет на мътния зрак

ни говорят едно — за предвечната мъка

на отвъдния мрак.

Заслуги

Имате удоволствието да четете тази книга благодарение на Моята библиотека и нейните всеотдайни помощници.

http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.